Man in hegtenis ná bekende diereliefhebber se ‘selfmoord’Annel Snyman (38) saam met een van haar geliefde leeus. (Foto: Facebook) ŉ Man (44) is Donderdagoggend in Bela-Bela (Warmbad) in Limpopo in hegtenis geneem ná die dood van die bekende eienaar van die Loebies-roofdierpark, Annel Snyman (38). Die verdagte was bekend aan haar. Snyman se liggaam is in September in die badkamer van ŉ lodge naby Winterton in KwaZulu-Natal ontdek. Sy en haar vriend was daar op ŉ wegbreekgeleentheid. Aanvanklik is gesê Snyman het haar oënskynlik met ŉ rekverband agter die deur gehang, maar vir haar familie was daar net te veel vrae oor die omstandighede rakende haar dood. Die polisie in KwaZulu-Natal het destyds by navraag aan Maroela Media gesê ŉ geregtelike doodsondersoek is begin ná Snyman se dood. Die saak is ná ŉ indringende ondersoek na een van moord omgeskakel, het kol. Thembeka Mbele, polisiewoordvoerder in KwaZulu-Natal, vandag bevestig. Annel se ouer broer, Nardus Snyman (48), het Donderdag gesê die familie kon net nie glo dat Annel haar om die lewe gebring het nie. “Ek ken my suster. Sy is ŉ yster.” Hy en sy pa, Hennie, het ook self die toneel besoek waar Annel gesterf het. “Ek het toe al gesien hier is ŉ helse slang in die gras.” Weens die talle vrae wat hulle ná haar dood gehad het, het Annel se familie op ŉ tweede, private nadoodse ondersoek aangedring en die bevindinge hiérvan is aan die ondersoekbeampte oorhandig. Die familie het ook deurlopend die verloop van die ondersoek gevolg. Volgens Nardus is ŉ forensiese span van die polisie ná die voorval weer terug na die huis waar Annel dood is om die toneel te rekonstrueer. “Ek is baie beïndruk met die ondersoekbeampte. Hy was baie deeglik en het regtig baie trots in sy werk,” het Nardus gesê. Nardus en Hennie het vanoggend toegekyk toe ŉ ondersoekspan uit KwaZulu-Natal die verdagte by sy huis op Bela-Bela in hegtenis geneem het. “Ek is eerlik met jou, dit was nie lekker nie. Hy het ook ŉ familie en ek kry hulle baie jammer,” het hy gesê. “Ek verstaan nie hoekom mense [na bewering] sulke goed doen nie, maar die gereg moet sy loop neem.” Hy het gesê dit gaan in dié stadium nog bitter moeilik met sy pa en ma, Antoinette. “Ek dink ŉ mens sal dalk eers berusting vind as die saak afgehandel is. My ouers cope, maar hulle kry swaar.” Mbele het gesê die verdagte verskyn na verwagting Vrydag in die Weenen-landdroshof.